**HEKO HALMASHAURI YA WILAYA BUKOBA KWA KUVUKA LENGO**

Halmashauri ya Wilaya Bukoba imeweza kuvuka lengo la ukusanyaji wa mapato ya ndani kwa kukusanya jumla ya shilingi **BILIONI MOJA, MILIONI MIASABA THELATHINI NA SABA, MIA MOJA SABINI NA MOJA ELFU, MIA NNE NA NA NANE NA SENTI TANO (1,737,171,408.05)** ikiwa ni sawa na asilimia mia moja na moja (101%) kutoka katika makisio ya jumla ya shilingi bilioni moja, milioni mia saba kumi na tisa, mia tano thelethini na mbili elfu iliyokuwa imejiwekea kwa mwaka wa fedha 2020/2021.

Haya yamebainishwa na Mkurugenzi Mtendaji wa Halmashauri hiyo Bibi **FATINA LAAY** wakati alipokuwa akisoma taarifa yake ya utekelezaji katika Mkutano wa Baraza la Waheshimiwa Madiwani la Robo ya Nne ya Mwaka wa Fedha 2020/2021 lililofanyika terehe 01.09.2021 katika Ukumbii wa Mikutano wa Halmashauri hiyo na kubainisha kuwa ukusanyaji huo wa Mapato ya Ndani umeifanikisha Halmashauri kuweza kupeleka asilimia kumi (10%) ya mapato yake kwenye utoaji wa mikopo ya wanawake, watu wenye ulemavu na vijana kwa asilimia mia moja (100%) na kwa miaka mitatu mfululizo japokuwa kumekuwa na changamoto kubwa ya urejeshaji wa mikopo hiyo toka kwa vikundi ambavyo hukopeshwa.

Kwa mujibu wa Mwenyekiti wa Halmashauri hiyo Mheshimiwa **MURSHID NGEZE,** katika Mwaka wa Fedha 2021/2022 Halmashauri inakusudia kuwa kinara katika ukusanyaji wa Mapato yake ya Ndani ambapo inatazamia kukusanya jumla ya shilingi Bilioni Moja Milioni mia Na**ne (1,800,000,000.00/=)** ili kuweza kuiletea maendeleo zaidi Halmashauri hiyo.

Kando ya Ukusanyaji wa Mapato ya Ndani, ndugu Mkurugenzi alibainisha pia kwamba Halmashauri ya Wilaya Bukoba hadi kufikia mwezi Juni 2021 ilifanikiwa kupokea jumla ya shilingi Bilioni saba, Milioni mia moja thelathini na nne, mia tatu sitini na nne elfu, mia tatu themanini na tisa na senti sitini na mbili **(7,134,364,389.62/=)** kutoka serikali kuu na mfuko wa jimbo kwa ajili ya utekelezaji wa shughuli za maendeleo ambazo ni mradi wa TASAF uliogharimu shilingi bilioni moja milioni mia nne mia tano kumi na nane elfu mia mbili tisini na tano **(1,424,518,295.00/=)** na kunufaisha walengwa elfu sita mia tatu tisini na moja (6391) kutoka katika vijiji sitini na tatu (63) vya Halmashauri, ujenzi wa maboma ya wodi tatu za wanawake, wanaume na watoto katika Hospitali ya Wilaya Bukoba uliogharimu jumla ya shilingi milioni mia tano **(500,000,000/=),** ujenzi wa zahanati tatu katika Kijiji cha Mugajwale, Bituntu na Kazinga uliogharimu kiasi cha shilingi milioni mia moja hamsini **(150,000,000/=)**, ujenzi wa ofisi za Makao Makuu ya Halmashauri ya Wilaya katika kijiji Bujunangoma shilingi Bilioni moja **(1,000,000,000/=)**, ujenzi wa vyumba vya madarasa, matundu ya vyoo, bweni na ofisi za waalimu katika shule za msingi na sekondari milioni mia tano hamsini na tisa mia mbili elfu **(559,200,000/=),** ujenzi wa maabara nane za sayansi katika shule za sekondari nane shilingi milioni mia mbili arobaini **(240,000,000/=)**, ukamilishaji wa maboma katika shule za msingi kumi na moja (11) shilingi milioni mia moja thelathini na saba mia tano elfu **(137,500,000/=)** na ujenzi wa kliniki mbili, ukamilishaji wa vyumba tisa vya madarasa katika shule za msingi na sekondari, ujenzi wa matundu ya vyoo katika shule ya sekondari Kasharu na ujenzi wa kivuko cha miguu katika Kijiji Buzi.

Halmashauri ya Wilaya Bukoba tunaamini kwamba “Kwa Pamoja Tunaweza, Kila Mmoja Atimize Wajibu Wake.”